Poliisiylijohtaja Mikko Paatero kiistää, että keskusrikospoliisille oltaisiin keskittämässä entistä enemmän valtaa.

Iltalehti julkaisi tänään haltuunsa saaman poliisihallituksen salaisen määräyksen, joka uutisen mukaan alistaa paikallispoliisin krp:n käskyläiseksi. Asiakirjasta löytyy kohta, jossa todetaan, että krp itse voi päättää, mitkä rikokset se ottaa tutkintavastuulleen. Tutkintavastuusta on perinteisesti neuvoteltu laitosten kesken.

Paateron mukaan Iltalehden tulkinta määräyksestä on väärä, eikä krp:llä ole ollut tai tule olemaan oikeutta siirtää rikosjuttuja tutkittavakseen mielivaltaisesti.

– Tässä ei ole tapahtunut mitään uutta, vaan asiat hoidetaan kuten ennenkin eli keskustelemalla. Jos erotuomaria tarvitaan, niin se on poliisihallitus ja viime kädessä poliisiylijohtaja, Paatero sanoo Uudelle Suomelle.

Paateron mukaan poliisin organisaatiouudistuksen myötä rikosjuttujen tutkintaa pyritään itse asiassa siirtämään entistä enemmän paikallispoliisille – tai oikeammin alueelliselle poliisille kuten Paatero itsekin sanoo poliisilaitosten määrän kutistuessa 24:stä 11:een.

– Uudet poliisilaitokset ovat entistä vahvempia ja niillä on nyt enemmän mahdollisuuksia tutkia juttuja. Krp:n tutkijoiden määrä itse asiassa tippuu, koska heitä siirtyy alueelliseen poliisiin, Paatero toteaa.

Paikallispoliisin ja krp:n väliset kärhämät nousivat jälleen julkisuuteen myös viime vuoden lopulla Helsingin huumepoliisin entisen johtajan Jari Aarniota koskevan rikostutkinnan uutisoinnissa. Helsingin huumepoliisilla ja krp:llä oli täysin erilainen tutkintakulttuuri, eikä tieto kahden eri poliisin välillä kulkenut. Laitosten välit olivat kireät.

Paatero sanoo, ettei uusi määräys liity millään tavalla Aarnio-tapaukseen. Hän kiistää, että poliisin organisaatiokulttuurissa olisi merkkejä epäterveestä kilpailusta.

– Yksittäisen ihmisten välillä voi joskus olla erimielisyyttä, mutta ei organisaatioiden.

Poliisiylijohtajan mukaan nyt julki tullutta määräystä on valmisteltu vuosi ja se liittyy poliisin hallinnolliseen uudistukseen.

– Määräystä ei tämän (Aarnio-tapauksen) vuoksi ole annettu, eikä sitä ole tarvinnut tämän takia tarkistaa.

Määräys annettiin suojaustasolla neljä, mikä on alhaisin salaisuustaso. Paateron mukaan määräyksessä säädetty tehtävänjako ei ole salainen, mutta asiakirja sisältää muuta poliisin toiminnan kannalta taktista tietoa, minkä vuoksi asiakirja salattiin.